
PODBRDO

Postoji jedno malo mjesto, nekima možda sasvim nepoznato, brojnim hodočasnicima iz čitavog svijeta oaza mira i molitve, a meni uvijek najdraže. To je Međugorje - malo selo velikoga srca. Od svih znamenitosti koje čine njegovu zanimljivu prošlost, izdvojila bih jedno mjesto kojem se uvijek vraćam, koje me uvijek primi, utješi i ohrabri na mojem putu odrastanja i u životnim odlukama. To je Podbrdo - brdo Gospina ukazanja.
Tata mi je pričao kako se i danas sjeća toga trenutka, u lipnju, davne 1981. godine, kao da je jučer bilo. Selom se pročula sasvim neobična vijest. Djeca su čuvala ovce i u jednom trenutku ugledala lik prelijepe žene s djetetom u naručju. Odmah su pomislili da je Gospa, ali su od straha pobjegli. Sljedećeg dana opet su došli na isto mjesto u nadi da će Ju ponovno vidjeti jer im je nešto iznutra davalo nadu. Gospa se i drugi put pojavila, tako sve do danas, na istom, malenom brdu. Od tada mnoštvo ljudi posjećuje Podbrdo sa svojim željama, potrebama i brigama zazivljući Gospu da usliši njihove molitve.
Prepoznatljiv kip Blažene Djevice Marije postavljen je 2001. godine. Bila je to inicijativa bogatog korejskog hodočasnika koji se molio Gospi za ozdravljenje svoga sina. Roditelji su mi pričali kako su oni, ne znajući, ugostili njega i njegovu grupu, a on se kasnije bezbroj puta vraćao, tako mu je Međugorje postalo drugi dom. Zaista neočekivano da je njegov kip postao odredište milijuna ljudi koji sklopljenih i ispruženih ruku prema njemu osjećaju Gospinu nazočnost i milost. Napravljen u prošlosti, skoro četvrt stoljeća, kip zasigurno osvjetljuje budućnost štovateljima Kraljice Mira i otvara poglede na neke bolje životne puteve. Ljudi iz dalekih krajeva dolaze u Međugorje, popnu se na Brdo ukazanja, osjete ljubav i mir pored svih nedaća koje ih prate te ga ponijeli sa sobom. Toliko se mladih parova, pored mnoštva mjesta, odlučilo zapečatiti svoju ljubav zarukama ispred Gospina kipa. To je još jedan dokaz svetosti i moći ovoga brda koje povezuje prošle, sadašnje i buduće naraštaje. Vjerujem da nisu mogli izabrati bolje mjesto za taj jedinstven i neponovljiv trenutak. Jer sve što trebaš u životu Božja je blizina i Gospin blagoslov, to će uvijek ispoljiti mirom i zadovoljstvom.
Ne pamtim svoje prve korake prema vrhu Podbrda niti znam koliko sam se puta vratila tamo, ali znam da je moj najveći blagoslov upravo to mjesto. I kada god dođem gore, uvijek sjednem na isti kamen, pogledam ispred sebe, zahvalim Bogu što sam u mogućnosti doći tu kada poželim i zapitam se što bih ja da nisam odavde. 

